กสิกรฯจับมืออาโอโซระแบงก์
จับคู่เอสเอ็มอีญี่ปุ่นควบรวมธุรกิจไทย หวังสยายปีกเจาะเข้าตลาดอาเซียน
29 พ.ย. 2557

จับคู่เอสเอ็มอีญี่ปุ่นควบรวมธุรกิจไทย หวังสยายปีกเจาะเข้าตลาดอาเซียน
กสิกรไทยจับมืออาโอโซระ หนุนเอสเอ็มอีญี่ปุ่นควบรวมธุรกิจไทย
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยลงนามความร่วมมือเป็นพันธมิตรทางธุรกิจกับธนาคารอาโอโซระ สถาบันการเงินชั้นนำของญี่ปุ่นที่เชี่ยวชาญการเป็นที่ปรึกษาด้านการควบรวมกิจการ หลังจากทำงานร่วมกันมา 1 ปี เพื่อจับคู่ธุรกิจและเป็นที่ปรึกษาให้เอสเอ็มอีญี่ปุ่นที่สนใจหาพันธมิตรหรือคู่ค้าเพื่อร่วมลงทุนในธุรกิจไทย ซึ่งขณะนี้ยอมรับว่าอยู่ระหว่างเป็นที่ปรึกษาควบรวมกิจการญี่ปุ่นไทย 1 ราย 
ทั้งนี้ เอสเอ็มอีญี่ปุ่นกำลังมองหาโอกาสทางธุรกิจในไทยอย่างจริงจัง หลังจากทางการญี่ปุ่นประกาศนโยบายไทยแลนด์พลัสวัน (Thailand+1) โดยให้ไทยเป็นศูนย์กลางการลงทุนของธุรกิจญี่ปุ่นในการขยายฐานธุรกิจออกนอกประเทศ โดยเฉพาะในอาเซียน ซึ่งเอสเอ็มอีญี่ปุ่นจะเน้นร่วมลงทุนหรือควบรวมกิจการกับธุรกิจไทย ที่เข้าใจสภาพตลาดไทยและเพื่อนบ้านดีกว่า ขณะที่ธุรกิจไทยก็ต้องการร่วมทุนกับญี่ปุ่นเพื่อขยายธุรกิจและได้ความรู้ด้านการจัดการใหม่ๆ
สำหรับเอสเอ็มอีญี่ปุ่นที่จะเข้ามาไทยส่วนใหญ่มีสินทรัพย์หรือยอดขายไม่ต่ำกว่า 500 ล้านบาท โดยธุรกิจที่ญี่ปุ่นสนใจ คือ ห่วงโซ่การผลิตในอุตสาหกรรมยานยนต์ เช่น การผลิตชิ้นส่วนยานยนต์ให้ค่ายรถยนต์ยักษ์ใหญ่ อุตสาหกรรมการผลิตอาหาร การบริการ เช่น โรงแรม ร้านอาหาร รวมทั้งธุรกิจขนส่ง (โลจิสติกส์)
ด้าน นายชินซุเกะ บาบะ ประธานเจ้าหน้าที่บริหาร ธนาคารอาโอโซระ กล่าวว่า ความร่วมมือกับธนาคารกสิกรไทยครั้งนี้จะช่วยให้ธนาคารอาโอโซระมีเครือข่ายให้บริการควบรวมกิจการระหว่างประเทศ รองรับความต้องการของลูกค้าที่จะเข้ามาในไทยได้ดีขึ้น และที่เลือกธนาคารกสิกรไทย เพราะเป็นธนาคารท้องถิ่นที่มีเครือข่ายเอสเอ็มอีไทยมากที่สุด และสามารถดูแลลูกค้าผู้ประกอบการเอสเอ็มอีญี่ปุ่นที่มาลงทุนในไทยได้อย่างมีประสิทธิภาพ 
ทั้งนี้ ข้อมูลจากหอการค้าญี่ปุ่น รายงานว่า มีบริษัทจากประเทศญี่ปุ่นเข้ามาจัดตั้งและดำเนินธุรกิจในไทยแล้วมากกว่า 7,000 บริษัท โดยเกือบ 50% เป็นบริษัทญี่ปุ่นที่มีขนาดกลางและขนาดเล็ก และในช่วงปี 25482553 ญี่ปุ่นเป็นประเทศที่เข้ามาลงทุนในไทยเป็นอันดับหนึ่งมาตลอด และปีนี้คาดว่าการลงทุนจากญี่ปุ่นมาไทยจะสูงถึง 7 หมื่นล้านเหรียญสหรัฐ 
สำหรับธนาคารอาโอโซระเป็นธนาคารท้องถิ่นของญี่ปุ่น มีสินทรัพย์มากกว่า 1.3 ล้านล้านบาท มีสาขาภายในประเทศ 20 สาขา มีสำนักงานตัวแทนที่นิวยอร์ก เซี่ยงไฮ้ สิงคโปร์ และบริษัทในเครือที่ฮ่องกง